ES 2020. gada 30. martā pieņēma Regulu (ES) 2020/459, ar ko groza Regulu (EEK) Nr. 95/93 (Regulu par laika nišām); tās mērķis bija sniegt aviosabiedrībām palīdzību, piemērojot noteikumu “izmanto vai zaudē”. Saskaņā ar Regulas par laika nišām 8. panta 2. punktu kopā ar 10. panta 2. punktu gaisa pārvadātājiem ir jāizmanto vismaz 80 % no tiem piešķirtās laika nišu virknes, citādi tie zaudē priekšroku šo laika nišu izmantošanā. Grozījums no izmantošanas prasības atbrīvo daļu no 2019./2020. gada ziemas sarakstu sezonas un 2020. gada vasaras sarakstu sezonu, kas ilgst līdz 2020. gada 24. oktobrim. Grozījuma mērķis bija aizsargāt gaisa pārvadātāju finansiālo stāvokli un novērst negatīvo ietekmi uz vidi, ko rada tukši vai lielākoties tukši lidojumi, kurus veic tikai ar mērķi saglabāt attiecīgās lidostas laika nišas. Grozījumā paredzēts, ka Komisijai līdz 2021. gada 2. aprīlim ir iespēja pagarināt atbrīvojuma ilgumu ar vienu vai vairākiem deleģētajiem aktiem.

Kopš 2020. gada sākuma Covid-19 pandēmija būtiski negatīvi ietekmē gaisa transportu Eiropā un pasaulē. 2020. gada jūnijā Starptautiskā gaisa transporta asociācija (IATA) paziņoja, ka 2020. gadā aviosabiedrībām paredz nepieredzētus tīros zaudējumus – 83,4 miljardus USD (3,2 % tīrās peļņas). Veselības aizsardzības pasākumi un ceļošanas ierobežojumi, kurus ES dalībvalstis un trešās valstis ieviesa, reaģējot uz pandēmiju, kopumā ievērojami mazinājuši patērētāju pieprasījumu un uzticību, un tas savukārt izraisījis rekordlielu ilgstošu gaisa satiksmes samazināšanos Eiropas Savienībā. Eiropas gaisa telpā veikto lidojumu skaits 2020. gada martā un aprīlī samazinājās pat par 90 % salīdzinājumā ar to pašu laikposmu 2019. gadā. Eiropas lidostas 2020. gada 1. martā joprojām apkalpoja vairāk nekā 5 miljonus pasažieru, taču pasažieru skaits samazinājās un 2020. gada 31. martā bija vairs tikai 174 000 (samazinājums par 97,1 % salīdzinājumā ar to pašu datumu 2019. gadā). 2020. gada 26. jūlijā apkalpoto pasažieru skaits bija par 72 % mazāks nekā šajā datumā 2019. gadā .

-gaisa satiksmes samazinājums tuvākajā nākotnē, visticamāk, saglabāsies.

Saskaņā ar to pašu pantu Komisijai, balstoties uz tai pieejamo informāciju, līdz 2020. gada 15. septembrim jāiesniedz kopsavilkuma ziņojums Eiropas Parlamentam un Padomei un, ja nepieciešams, jāpieņem deleģēts akts, kas pagarina atbrīvojuma ilgumu.

Šajā kopsavilkuma ziņojumā stāvoklis tiek vērtēts pēc datiem, kas iegūti no Eirokontroles, tādu aviosabiedrību izlases, kuras pārstāv 70 % no kopējās satiksmes ES, kā arī no laika nišu koordinatoriem un ceļojumu aģentiem, un pēc Eiropas Slimību profilakses un kontroles centra (ECDC), Pasaules veselības organizācijas (PVO) un dalībvalstu sniegtās informācijas par epidemioloģisko situāciju un prognozēm, kā arī veiktajiem lokalizēšanas pasākumiem.

2.Agrāk nepiedzīvota lejupslīde gaisa satiksmes jomā

a.Gaisa satiksmes samazinājums 2020. gadā salīdzinājumā ar 2019. gadu (attiecīgajā laikposmā)

Šajā ziņojumā dati par gaisa satiksmes līmeni, laika nišu izmantošanu, slodzes koeficientu un atceltajiem lidojumiem noteiktā 2020. gada nedēļā tiek salīdzināti ar datiem par to pašu nedēļu 2019. gadā.

Saskaņā ar Eirokontroles datiem satiksmes lejupslīde EEZ sākās 11. nedēļā, kad salīdzinājumā ar to pašu nedēļu 2019. gadā tika konstatēts samazinājums par 17 %. Lejupslīde turpinājās strauji — samazinājums par 59 % un 82 %, salīdzinot ar 2019. gadu, attiecīgi 12. un 13. nedēļā. Zemākās vērtības tika reģistrētas 15. un 16. nedēļā (samazinājums par 89 %). Pēc tam satiksme pakāpeniski sāka palielināties, tomēr 2020. gada 22. jūnijā (26. nedēļā) tās līmenis joprojām bija tikai 26 % no 2019. gada līmeņa, t. i., satiksmes samazinājums salīdzinājumā ar iepriekšējo gadu bija 74 %. Līdz 2020. gada augusta vidum satiksmes līmenis salīdzinājumā ar to pašu laikposmu 2019. gadā joprojām bija par 47 % zemāks.

1.1.attēls

(Avots: Eirokontrole)

Satiksmes samazinājuma rezultātā, salīdzinot ar to pašu laikposmu 2019. gadā, strauji samazinājās laika nišu izmantošanas līmenis (1.3. attēls) un pieauga lidojumu atcelšanas gadījumu skaits (1.2. attēls). No 11. nedēļas ir vērojams straujš laiku nišu izmantošanas samazinājums, kas no 14. nedēļas nostabilizējās ļoti zemā līmenī un joprojām ir zem 20 %. Lidojumu atcelšanas gadījumu skaits sāk palielināties no 9. nedēļas un pieaug straujāk no 11. nedēļas.

1.2. un 1.3. attēls.

Avots (1.2. un 1.3. attēls) – dati, kurus Komisija ieguvusi no gaisa pārvadātājiem.